
Par braukšanas maksas atvieglojumiem Ventspilī

Izdoti saskaņā ar 
Sabiedriskā transporta pakalpojumu likuma 14. panta trešo daļu

1. Šie saistošie noteikumi (turpmāk – Noteikumi) nosaka braukšanas maksas atvieglojumus un to saņemšanas kārtību Ventspils pilsētas nozīmes sabiedriskā transporta maršrutu (turpmāk – Pilsētas nozīmes maršruti) tīklā.
2. Noteikumos lietotie termini:
2.1. Pārvadātājs – komersants, kas sniedz sabiedriskā transporta pakalpojumus Pilsētas nozīmes maršrutu tīklā un veic braukšanas biļešu tirdzniecību;
2.2. Mēnešbiļete – elektroniskajā viedkartē ierakstīts elektronisks dokuments, kas apliecina tiesības izmantot sabiedriskā transporta pakalpojumus kalendārā mēneša ietvaros Pilsētas nozīmes maršrutos, kuros darbojas mēnešbiļetes;
2.3. Atvieglojumi – braukšanas maksas atvieglojumi sabiedriskajā transportā Pilsētas nozīmes maršrutos Ventspils valstspilsētas pašvaldības (turpmāk – Pašvaldība) administratīvās teritorijas robežās;
2.4. Atvieglojumu saņēmējs – persona, kurai saskaņā ar Noteikumiem ir tiesības saņemt Pašvaldības noteiktos Atvieglojumus;
2.5. Atvieglojumu saņēmēja statuss – konkrētai personai piešķirts apstiprinājums Ventspils atvieglojumu vienotajā informācijas sistēmā par tiesībām saņemt Atvieglojumus; 
2.6. Braukšanas e-karte – Pārvadātāja izsniegta personalizēta viedkarte sabiedriskā transporta izmantošanai;
2.7. Ventspilnieka karte – Pašvaldības personalizēta viedkarte, kas paredzēta personas identificēšanai Atvieglojumu saņemšanai;
2.8. Skolēna apliecība – Pašvaldības personalizēta viedkarte, kas paredzēta izglītojamā identificēšanai Atvieglojumu saņemšanai;
2.9. Ventspils atvieglojumu vienotā informācijas sistēma – Pašvaldības informācijas sistēma, kurā tiek reģistrēta, aktualizēta un pārbaudīta informācija par personas tiesībām saņemt Pašvaldības noteiktos atvieglojumus.
3. [bookmark: p4][bookmark: p-1504225]Pirmsskolas vecuma bērniem ir tiesības sabiedrisko transportu Pilsētas nozīmes maršrutu tīklā izmantot bez maksas.
4. Atvieglojumus ir tiesīgas saņemt Pašvaldības administratīvajā teritorijā dzīvesvietu deklarējušās personas, kuras atbilst vienam no šādiem kritērijiem:
4.1. Pašvaldības administratīvajā teritorijā esošo vispārējās izglītības iestāžu 10.–12. klases un profesionālās vidējās izglītības iestāžu 1.-4. kursa izglītojamie, kuru deklarētā dzīves vieta un izvēlētā izglītības iestāde atrodas pretējos Ventas upes krastos – braukšanas maksas atvieglojums 100% apmērā no mēnešbiļetes cenas, izņemot jūlija un augusta mēnešus:
4.1.1. maršrutos no Nr. 1 līdz Nr. 13;
4.1.2. maršrutos no Nr. 20 līdz Nr. 23 darba dienās pēc plkst. 14.00;
4.2. Pašvaldības administratīvajā teritorijā esošo vispārējās izglītības iestāžu, profesionālās izglītības iestāžu un augstāko izglītības iestāžu izglītojamie – braukšanas maksas atvieglojums 75 % apmērā no mēnešbiļetes cenas, izņemot jūlija un augusta mēnešus:
4.2.1. maršrutos no Nr. 1 līdz Nr. 13;
4.2.2. maršrutos no Nr. 20 līdz Nr. 23 darba dienās pēc plkst. 14.00;
4.3. personas, kurām aktīva Latvijas Goda ģimenes apliecība – braukšanas maksas atvieglojums 75 % apmērā no mēnešbiļetes cenas:
4.3.1. maršrutos no Nr. 1 līdz Nr. 13;
4.3.2. maršrutos no Nr. 20 līdz Nr. 23 darba dienās pēc plkst. 14.00;
4.4. personas, kuras sasniegušas 80 gadus – braukšanas maksas atvieglojums 90 % apmērā no mēnešbiļetes cenas maršrutos no Nr. 1 līdz Nr. 13;
4.5. nestrādājošie pensionāri un nestrādājošas personas ar 3.grupas invaliditāti, kuru pensijas (tajā skaitā citas valsts piešķirtās pensijas) apmērs mēnesī (pirms nodokļu nomaksas) nepārsniedz Pašvaldības domes saistošajos noteikumos noteikto maznodrošinātas mājsaimniecības ienākumu slieksni pirmajai vai vienīgajai personai mājsaimniecībā – braukšanas maksas atvieglojums 50 % apmērā no mēnešbiļetes cenas maršrutos no Nr. 1 līdz Nr. 13;
4.6. [bookmark: p5][bookmark: p-1426630]politiski represētās personas – tiesības saņemt neierobežotu braucienu skaitu bez maksas, izmantošanai sabiedriskā transporta pakalpojumiem maršrutos no Nr. 1 līdz Nr. 23.
5. Noteikumu 4.1. apakšpunktā minētie izglītojamie vēršas savā izglītības iestādē Atvieglojuma saņēmēja statusa iegūšanai.
6. Noteikumu 4.5. apakšpunktā minētās personas vēršas Pašvaldības iestādē “Ventspils Sociālais dienests” (turpmāk – Sociālais dienests) Atvieglojumu saņēmēja statusa iegūšanai.
7. Atvieglojumu saņēmējiem, Noteikumu 4.1.-4.5. apakšpunktā minēto Atvieglojumu saņemšanai, ir nepieciešams iegādāties Mēnešbiļeti, vēršoties Pārvadātāja nodrošinātajās tirdzniecības vietās, uzrādot Ventspilnieka karti vai Skolēna apliecību.
8. Noteikumu 4.6. apakšpunktā minētajām personām neierobežots braucienu skaits tiek piešķirts bez mēneša termiņa ierobežojuma, vēršoties Pārvadātāja nodrošinātajās tirdzniecības vietās, uzrādot Ventspilnieka karti.
9. Noteikumu 4.1.-4.5. apakšpunktā minētie Atvieglojumu saņēmēji Mēnešbiļetes par kārtējo mēnesi var iegādāties vai saņemt, sākot no iepriekšējā mēneša 20. datuma līdz kārtējā mēneša 10. datumam.
10. Iegādātā Mēnešbiļete tiek iekļauta Ventspilnieka kartē vai Skolēna apliecībā, kas nodrošina Braukšanas e-kartes funkcijas.
11. [bookmark: p8][bookmark: p-1365513]Pārvadātājs veic informācijas uzskaiti ar Pašvaldību noslēgtā Sabiedriskā transporta pakalpojuma līguma ietvaros un katru mēnesi līdz nākamā mēneša 10. datumam informāciju par personu skaitu, kuri izmantojuši Atvieglojumus iepriekšējā mēnesī, iesniedz:
11.1. par Noteikumu 3. un 4.1.-4.2. apkšpunktā minētajām personām – Pašvaldības izglītības iestādei “Ventspils Izglītības pārvalde” (turpmāk – Izglītības pārvalde);
11.2. par Noteikumu 4.3.–4.6. apakšpunktā minētajām personām – Sociālajam dienestam.
12. [bookmark: p9][bookmark: p-1178644]Izglītības pārvalde un Sociālais dienests par sniegtajiem pakalpojumiem ar Pārvadātāju norēķinās 10 dienu laikā pēc Noteikumu 11. punktā minētās informācijas un rēķina saņemšanas no Pārvadātāja.
13. Atvieglojumu saņēmējiem, kuriem ir izsniegta Braukšanas e-karte pirms Noteikumu spēkā stāšanās, Atvieglojumus ar Braukšanas e-karti ir tiesības izmantot ne ilgāk kā līdz 2027. gada 30. jūnijam.
14. Noteikumi stājas spēkā 2027. gada 1. janvārī.
15. [bookmark: p10][bookmark: p-1178645]Atzīt par spēku zaudējušiem Ventspils valstspilsētas pašvaldības domes 2023. gada 2. marta saistošos noteikumus Nr. 1 “Par braukšanas maksas atvieglojumiem Ventspilī” (Latvijas Vēstnesis, 2023., Nr. 47; 2024., Nr. 195; 2025., Nr. 87; 2026., Nr. 70).


Domes priekšsēdētājs									J. Vītoliņš

